૨૦૧૨માં મંત્રાલયમાં ભીષણ આગ લાગવાથી શાસનને ભારે નુકસાન થયું હતું. આ ઘટનાને ગંભીરતાથી લઈને મહારાષ્ટ્ર શાસને દરેક સુધરાઈમાં એક સર્ક્યુલર મોકલ્યો હતો. ૨૦૧૨ની ૨૨ જૂને અને ૨૦૧૨ની ૨૫ જૂને એમ બે સર્ક્યુલર મોકલવામાં આવ્યા હતા. આ સર્ક્યુલર પ્રમાણે સ્કૂલ, કૉલેજ, હૉસ્પિટલ, મૉલ, ગવર્નમેન્ટ અને નૉન-ગવર્નમેન્ટ ઑફિસમાં ફાયર સેફ્ટીનો રિપોર્ટ સબમિટ કરવાનો હતો. આ રિપોર્ટ એક મહિનાની અંદર સબમિટ કરવાનો હતો, પણ એની સામે અત્યાર સુધી ફક્ત નોટિસ જ ફટકારવામાં આવી છે. મીરા-ભાઈંદરની સ્કૂલ, કૉલેજ, હૉસ્પિટલ વગેરેને સુધરાઈ દ્વારા નોટિસ આપવામાં આવી છે; પણ એની આગળની કાર્યવાહી હાથ ધરવામાં આવી નથી. આ ઉપરાંત વસઈ-વિરારમાં પણ ગવર્નમેન્ટ કાર્યાલયનો ફાયર સેફ્ટી રિપોર્ટ સબમિટ કરવામાં આવ્યો છે; પણ સ્કૂલ, કૉલેજ, હૉસ્પિટલ વગેરેને સુધરાઈ દ્વારા નોટિસ આપવામાં આવી છે. આ પરથી દેખાઈ રહ્યું છે કે આટલી ઘટનાઓ બન્યા બાદ પણ ફાયર સેફ્ટીને અહીં કેટલું મહત્વ આપવામાં આવી રહ્યું છે.